שני רחפני צילום צבאיים הופלו במהלך היום בהפגנות בגבול עזה - וכעת מתבררת הסיבה. הרחפנים הופלו לאחר שהושמשו לפגוע בעפיפוני תבערה ולהפיל אותם לקרקע. בשל הפעילות הזאת, הם היו בגובה נמוך יחסית ולכן מפגינים פלסטינים הצליחו לפגוע בהם באמצעות רוגטקות. צפו בתיעוד ראשון של רחפן מפיל עפיפון תבערה, ככל הנראה באמצעות חיתוך החוט שלו.

במהלך הערב פרצו עשרות פלסטינים את מעבר הסחורות בכרם שלום שבדרום הרצועה, ליד גבול מצרים, והגיעו אל צדו הפלסטיני. הם החלו להשחית את המקום ופגעו בצינורות הגז ובדלק המועברים מישראל לרצועת עזה ומיועדים לשימוש תושבי רצועת עזה. בצה"ל כינו זאת "מעשה ציני הפוגע ברווחת תושבי עזה ובמאמץ ההומניטרי שמבוצע מישראל וממדינות רבות נוספות". לפי דיווחים, צה"ל והצבא המצרי ירו פצצות תאורה באזור.